L-ewwel darba li ltqajt ma' Gordon kien fis-sajf tal-2008, konna flimkien workshop tad-drama. Dak iż-żmien Gordon ma tantx kienu jafu bih nies, imma fil-grupp kien spikka. Persuna mimli enerġija, ċajtier, jitkellem ma' kulħadd u kreattiv. Dakinhar Gordon kien tant spikka li spiċċa biex intgħażel għall-ewwel karattru li interpreta fit-televiżjoni Maltija, Daniel, f'Evanġelisti. Karattru diffiċli ħafna li kien ibati minn skiżofrenija. Minn hemm kompla jimrah u jikber tant li llum qed jaħdem bħala direttur artistiku u kreattiv mal-istazzjon nazzjonali. Irwol eżiġenti li jitlob kontinwità ta' ideat ġodda, xi ħaġa li Gordon hu kapaċissimu għaliha. Gordon meta kien fis-sekondarja kien attiv ħafna. "Meta kont student f'Savio College, fl-ewwel sena kienu tawni parti fid-drama fejn kont wieħed mit-tliet muskettiera, proprjament l-aktar wieħed imqareb. It-tieni sena bdejt nikteb il-play jiena u fl-aħħar sena tal-Form 5 kont għamilt produzzjoni viżiva minflok reċta," jgħidli Gordon. B'hekk Gordon mill-ewwel beda juri l-ħiliet kreattivi tiegħu. "Wara l-iskola għamilt l-eżamijiet għax ridt immur l-Art and Design Centre biex inkun iktar fid-dinja tiegħi. Hemmhekk qisu ffukajt fuq is-settur li xtaqt nimrah f'ħajti. Wara l-Art and Design Centre għamilt 7 snin naħdem fuq il-films." Biss Gordon bdiet tinteressah il-mużika u beda jistudja d-drums. "Bdejt id-drums u għamilt sbatax-il sena minn ħajti ndoqq. Issa m'għadnix indoqq regolarment." Biss l-aħħar darba li daqq id-drums kien proprju fil-finali ta' Malta's Got Talent. Dakinhar Gordon wera għall-ewwel darba b'mod apert it-talent moħbi li kellu. Dakinhar tal-prestazzjoni, Clara kienet qiegħda ssegwi kollox minn wara l-kwinti u tgħidilna li kienet l-aktar ġurnata li kellha eċitament f'ħajjitha. "Kont eċitata ħafna dakinhar biex nara kif kien ser imur. Kien ilu ma jippratika, imma kont persważa li kien ser joħroġ brillanti. Gordon mhux persuna li jeċita ruħu u sintendi dakinhar ma kellux eċitament!" Apparti dan kollu, Gordon hu bravissimu fil-matematika! Mhux komuni li ssib persuni li jafu jisfruttaw iż-żewġ dipartimenti. "Kemm il-matematika u anke l-mużika għenu ħafna f'ħajti. Jien tajjeb ħafna fil-matematika u l-matematika għenitni niddeċifra kollox f'ħajti, il-pożi fejn tirreċta, il-mużika u kif tuża l-angoli waqt xi xena viżiva." Gordon jgħidli li minn mindu kien żgħir, kien persuna enerġetika, "Ejja ngħidu li minn dejjem kont hyper, imma meta kont żgħir kont kwiet ħafna, dejjem naħseb u moħħi dejjem għaddej. Jien jekk ittini somma, naħdimha imma bl-itwal mod possibbli. Hekk jaħdem moħħi, ngħarbel kollox, inqis kollox u niddeċiedi." Fl-iskeda li għaddiet, rajna lil Gordon bħala preżentatur ta' Malta's Got Talent. Għal min segwa dan il-programm, seta' jara lil Gordon liebes ħafna karattri differenti, grazzi għall-kostumi li kien ikollu fil-puntati diretti. "Xtaqt noħloq xi ħaġa differenti. Is-soltu mdorrijin naraw l-irġiel jippreżentaw b'suit pulita imma jien ridt noħloq karattru kull darba li nippreżenta u naħseb li rnexxieli." Imma liema kienu l-isbaħ mumenti ta' Gordon f'din is-sensiela? "Bla dubju, il-golden buzzer! Meta għażilt lit-tifel u missieru l-għannejja! Imma n-nies raw parti żgħira biss mill-kapaċità li għandu t-tifel. Lydon kapaċi jgħanni anka spirtu pront. Tajjeb li niftakru li Lydon għandu biss 5 snin. Apparti minn hekk, il-live shows kienu memorja sabiħa. Vera li mingħajr udjenza, però f'moħħi dejjem kien hemm l-udjenza tad-dar, eluf ta' nies u ridt nara li qed nikkomunika tajjeb magħhom u noffrilhom l-aqwa preżentazzjoni possibbli." Din l-intervista ġiet ippublikata b'mod esklussiv fuq ir-rivista tagħna GWIDA fix-xahar ta' Awwissu. Il-GWIDA toħroġ kull l-ewwel Ħadd tax-xahar. Miktub Minn Anthony għandu ħames snin t'esperjenza fuq it-televiżjoni u jistqarr li llum il-ġurnata jispirah kulħadd għax jemmen bi sħiħ li kulħadd għandu storja. Barra minn hekk Anthony iħobb isegwi dak kollu li hu Malti, mill-mużika għad-drama lokali. "Illum Ngħoddha B'Waħda Għax Setgħet Kienet Tal-Aħħar U Kont Inkun Aħbar" - Maria Muscat La Barokka "L-Ewwel Gradwazzjoni Proprju 8 Snin Ilu Fl-2013, Kienet Għadha Fil-Ġuf" – Il-Preżentatriċi Elaine Sammut Tiddedika L-Gradwazzjoni Lil Bintha "Bħalissa Għaddej Ħafna Tgħajjir Personali Fuqi… Għaddejja Minn Trawma Kerha" - Zija TT "Kemm Jien Kburija Bik! Ma Kienx Vjaġġ Faċli..." - Michela Galea Lil Ommha